Μιχαήλ Πάβλοβιτς της Ρωσίας

Ο Μιχαήλ Πάβλοβιτς (ρωσ. Михаи́л Па́влович, 8 Φεβρουαρίου 1798 - 9 Σεπτεμβρίου 1849) του Οίκου των Ρομανώφ ήταν μέγας δούκας της Ρωσίας και στρατιωτικός. 

Βιογραφία
Γεννήθηκε στα Χειμερινά Ανάκτορα της Αγίας Πετρούπολης και ήταν το δέκατο παιδί και ο τέταρτος γιος του Παύλου της Ρωσίας και της Σοφίας Δωροθέας (Μαρίας Φιόντοροβνας), κόρης του Φρειδερίκου Β΄ Ευγενίου της Βυρτεμβέργης. Οι ανάδοχοί του ήταν τα μεγαλύτερα αδέλφια του, Αλέξανδρος και Αλεξάνδρα, η οποία αντιπροσώπευσε τη γιαγιά τους, Φρειδερίκη του Βρανδεμβούργου-Σβετ.  

Ανατράφηκε σε σκληρό οικογενειακό περιβάλλον, όπου επιβαλλόταν σωματική τιμωρία. Δάσκαλός του ήταν ο Ι. Μ. Λάμζντορφ, αλλά ουσιαστική παιδαγωγός του ήταν η μητέρα του, η οποία δίδασκε στους γιους της θετικές επιστήμες για να τους αποτρέψει από την στροφή τους στο στρατό. Παρόλα αυτά, τόσο αυτός όσο και ο αδερφός του, Νικόλαος, ενδιαφέρθηκαν για το στρατό, και ο Μιχαήλ συμμετείχε στην εκστρατεία κατά του Ναπολέοντα. 

Το διάστημα 1819-25 ανέθεσε στον Κάρλο Ρόσσι την οικοδόμηση του Ανακτόρου Μιχαήλοβσκυ. Το κτήριο τώρα στεγάζει το Κρατικό Ρωσικό Μουσείο. 

Το 1824 παντρεύτηκε την Καρλόττα της Βυρτεμβέργης, την οποία είχε επιλέξει η μητέρα του. Η σχέση μεταξύ τους δεν ήταν καλή, καθώς ήταν επηρεασμένος από το δεύτερο αδελφό του, Κωνσταντίνο, που μισούσε τις Γερμανίδες πριγκίπισσες λόγω του αποτυχημένου γάμου του με την Ιουλιανή της Σαξονίας-Κοβούργου-Ζάαλφελντ (μετέπειτα Άννα Φεοντόροβνα). Απέκτησαν πέντε κόρες. Η Καρλόττα, η οποία έλαβε το Ορθόδοξο όνομα "Ελένη Πάβλοβνα", προσπαθούσε να πείσει το σύζυγό της να αναλάβει περισσότερη πολιτική εξουσία, αλλά ο Μιχαήλ ενδιαφερόταν μόνο για στρατιωτικά θέματα.

Μετά το θάνατο του αδελφού του, Αλεξάνδρου, το 1825 βοήθησε στην καταστολή της Εξέγερσης των Δεκεμβριστών. Το 1826-8 συμμετείχε στο Ρωσοτουρκικό Πόλεμο ως διοικητής του Σώματος της Φρουράς και αργότερα στη Νοεμβριανή Επανάσταση. 

Η υγεία του δεν ήταν ποτέ καλή. Το 1819 ταξίδεψε στα λουτρά του Κάρλσμπαντ (νυν Κάρλοβυ Βάρυ) της Τσεχίας. Το 1837 επισκέφτηκε ευρωπαϊκές πόλεις με καλύτερο κλίμα. Το 1845 η δεύτερη κόρη του, Ελισάβετ, πέθανε στη γέννα της θνησιγενούς κόρης της, και ένα χρόνο μετά πέθανε η πρώτη κόρη του, Μαρία, από φυματίωση. Το πλήγμα αυτό του προκάλεσε συχνές ρινορραγίες και τρία χρόνια μετά έπαθε νευρικό κλονισμό.

Παρόλα αυτά, επέμεινε να ταξιδέψει στη Βαρσοβία για να ελέγξει τη φρουρά και το Σώμα Γρεναδιέρων που επέβλεπε. Εκεί απεβίωσε το 1849 σε ηλικία 51 ετών. Ενταφιάστηκε στον Καθεδρικό Ναό Πέτρου και Παύλου στην Αγία Πετρούπολη.

Οικογένεια
Νυμφεύτηκε το 1824 την Καρλόττα (μετέπειτα Ελένη Πάβλοβνα), κόρη του Παύλου της Βυρτεμβέργης. Απέκτησαν πέντε τέκνα:
 Μαρία (1825 - 1846), απεβίωσε από φυματίωση.
 Ελισάβετ (1826 - 1845), παντρεύτηκε τον Αδόλφο του Λουξεμβούργου.
 Αικατερίνη (1827 - 1894), παντρεύτηκε το Γεώργιο Αύγουστο του Μεκλεμβούργου-Στρέλιτς.
 Αλεξάνδρα (1831 - 1832).
 Άννα (1834 - 1836).
Είχε ακόμη μια κόρη από την ερωμένη του, Καρολίνα Κάρλοβνα Στίγκλιτς:

 Ναντέζντα Μιχαήλοβνα Γιούνινα (1843 - 1908), υιοθετήθηκε από τον Αλεξάντερ φον Στίγκλιτς και τη σύζυγό του, παντρεύτηκε τον Αλεξάντρ Αλεξαντρόβιτς Πολόφτσοφ.

Πρόγονοι

Αναφορές

Κατηγορία:Μεγάλοι Δούκες της Ρωσίας
Κατηγορία:Οίκος του Σλέσβιχ-Χόλσταϊν-Γκόττορπ